Emosies loop hoog in verhoor oor jong man se dood | Maroela Media
Die saak teen drie jong mans wat daarvan beskuldig word dat hulle die 26-jarige Daniël (Danie) Botha in ŉ kuierplek in Benoni vermoor het, is Donderdag in die landdroshof in Benoni aan die Oos-Rand hervat.
Gideon Fourie (24), Jacques de Lange (24) en Sampie Hearn (24) staan almal tereg op ŉ aanklag van moord. Hulle pleit onskuldig.
Botha is in die vroeë oggendure van 26 Julie 2018 na bewering só erg aangerand dat hy breindood verklaar is. Die masjiene wat hom aan die lewe gehou het, is enkele dae later afgeskakel. Danie en ŉ vriendin, Charlene Maré (19), was by die kuierplek in Benoni, nadat hulle vroeër by ŉ aksiekrieketwedstryd was.
Riaan Louw, wat Fourie verteenwoordig, wou tydens vandag se hofverrigtinge onder meer by Maré weet of Botha sy kop kon gestamp het toe twee uitsmyters hom ná die worsteling op die dansvloer uit die kuierplek gedra en buite neergesit het. Maré het getuig dat sy basiese noodhulpkennis het en dat sy bekommerd was dat Botha moontlik sy tong kon insluk. Sy oë het teruggerol in hulle kaste en hy was klaarblyklik bewusteloos.
Louw het dit aan Maré gestel dat ás Botha dadelik behoorlike mediese sorg gekry het, die situasie moontlik anders sou gewees het.
Maré het ook getuig dat een van die beskuldigdes en sy vrou Botha ná die voorval na ŉ hospitaal geneem het. Botha se ouers is daarheen ontbied en Maré het kortliks aan hulle verduidelik wat – volgens haar – by die kuierplek gebeur het.
Adv. Marius van Wyngaardt, namens Hearn, wou by Maré weet waarom sy nie buite die kuierplek óf by die hospitaal die betrokke beskuldigde as een van Botha se vermeende aanvallers uitgewys het nie.
Hy het haar ook uitgevra oor ŉ tweede verklaring wat sy oor die gebeure afgelê het, dié keer by ŉ privaat ondersoeker wat aan die saak gewerk het. Hy wou by haar weet of sy dié verklaring afgelê het omdat die privaat ondersoeker ontevrede was met dít wat in haar eerste verklaring gestaan het. Maré het getuig dat die ondersoekbeampte in die saak gesê het dit is aanvaarbaar om nog ŉ verklaring af te lê in omstandighede waar sy meer gemaklik voel.
Emosies het soms hoog geloop in die hof, waar familielede en vriende van die slagoffer én die beskuldigdes die hof volgepak het. Catharina Pretorius, Botha se ma, het die landdros tydens die verrigtinge versoek dat Fourie se pa op ŉ ander plek sit, omdat “hy geen respek vir my as ouer het nie”.
Landdros Ian Cox het hom gevra om te skuif en het diegene in die openbare galery gemaan om nié opmerkings tydens die verrigtinge te maak of mekaar te intimideer nie. Hy het gesê as die gedrag enigsins voortduur, sal hy die verrigtinge agter geslote deure voortsit.
Pretorius het buite die hof gesê sy vind dit moeilik om na die verloop van gebeure te luister. “Ek soek geregtigheid. Ek wil hê die skuldiges moet in die tronk sit vir dit wat hulle aan my kind gedoen het. Hulle moet ŉ regverdige vonnis opgelê word.
“Hulle is self jonk. Ek probeer jammer voel vir hulle, maar ek kan nie. In dié stadium moet hulle [die beskuldigdes] vergifnis by die Here soek, nie by my nie.”
Sy het gesê hulle het op 12 Februarie, die dag waarop Botha 27 jaar oud sou word, vir hom 27 kerse aangesteek. “My seun se as staan in die huis. Jy kyk daarin vas, maar hy is nie meer daar nie,” het Pretorius gesê.
Botha se familie het besluit om sy organe te skenk. “Ten minste klop sy hart nog êrens in iemand anders …” het Pretorius gesê.
Die saak word op 26 Augustus hervat.
Benoni Daniël Botha hof kuierplek moorde
Foto’s: Pta-kerk loop onder betogers deur
Maar net n mens.
Wat n hartseer gebeurtenis. Albei kante het seer. So n onnodige gebeurtenis. Maar ek sou ook vra dat Fourie se pa skyf – hy’s maar n grillerige karakter met geen menslikheid in hom nie. Gebede vir AL die betrokke partye.
Ontsettend hartseer,vir die wat agterbly!
Ennn…alkohol sal ñ euwel tot in lengte van dae ook bly..
dis onmoontlik om jou eie tong in te sluk wanneer dit nog vas in plek is
And for this reason, you can’t swallow your tongue [source: Keeton].
uitsmyters sit jou ook nie buite net neer nie, jy maak kennis met die grond so hard as moontlik
Stuur hulle vir 20 jaar tronk toe. Daar is baie van hul soort wat dit doen as hulle saam is
So mooi jong man…so onnodig…mag die skuldiges BOET !!